VEGA præsenterer  
**Albumaktuelle Suspekt annoncerer forårskoncert i VEGA***Albumaktuelle Suspekt annoncerer nu på grund af stor efterspørgsel endnu en koncert i VEGA, denne gang til foråret. Fredag den 17. april starter Albertslund-gruppen festen, når de indtager Store VEGA med deres nye, anmelderoste album under armen.*

Suspekts femte album *V* udkom i september måned til massive anmelderoser i de danske medier. De hårdtslående sange blev belønnet med fem stjerner/hjerter i både Soundvenue, Gaffa og Politiken. [Sidstnævnte](http://politiken.dk/kultur/musik/cd-beat/ECE2389911/suspekts-voldelige-pornorealisme-efterlader-ar-i-oeregangene/) medie opsummerede albummet således:   
”*Suspekt forsætter, hvor de slap med det guldsælgende album ’Elektra’ fra 2011. I storform.”* Suspekt selv ser frem til at give publikum prøver på deres storform:  
” *Vi glæder os sindssygt meget til at komme ud og spille nyt materiale sammen med folk i hele landet. Det er altid en oplevelse at møde de mennesker, som pumper vores musik, og som støtter op om vores gruppe. Vi har ikke bare fans ligesom alle andre - Vi har supportere!*”

**Ny single stryger mod toppen**  
Som forløber for deres femte album udsendte Suspekt singlen ”[Søn Af En Pistol](http://youtu.be/lf8aOrFOxIY)”, der øjeblikkeligt fik nettet til at gløde af begejstring. Suspekt udtaler om nummeret, der er indspillet i Los Angeles i et studie, som også Schoolboy Q og Kendrick Lamar har benyttet:

”*Det har været én stor legestue at være derovre, og det har givet en meget kreativ og løssluppen stemning. Nummeret ”Søn Af En Pistol” er en sang, der er bundet op om en hel masse forskellige vanvittige tanker og billeder, som er klasket sammen, man kan kalde det kaptajnens gryderet, med cocktailpølser og alt godt fra havet*.”

**Tre år siden det seneste album**  
Det er efterhånden tre år siden, at Suspekts seneste album, *Elektra* (2011), udkom. Et album som gik #1 på albumcharten, opnåede guld på salg og blev Ugens Uundgåelige på P3 med nummeret ”[Klaus Pagh](http://youtu.be/cUj5CXopOPo" \t "_blank)”.

Nu er det nye album på gaden, og om det siger Suspekt:  
”*Albummet stikker i så mange forskellige retninger, at det er svært at definere en enkelt lyd. Der vil være hårde ting som ”Søn Af En Pistol”, og ellers er vi både ude i noget beskidt, lækkert og flot. Tracks der kendetegner Suspekt og ting, vi aldrig har rodet os ud i før. Vi insisterer på at bibeholde vores egen interesse for musikken og samtidig ”make sweet love with” lytteren.*”

**Fakta om koncerten**  
Suspekt (DK)  
Fredag den 17. april kl. 20  
Store VEGA, Enghavevej 40, 1674 Kbh. V  
225 kr. + gebyr  
Forsalget er starter senere i dag via vega.dk og Billetnet.